הנרי ברטר

הנרי ברטר (נולד בפברואר 1948) הוא מוזיקאי, מלחין ומעבד מוזיקלי ישראלי. הנרי ברטר נולד בפריז בירת צרפת להורים יוצאי פולין ניצולי השואה. אביו היה פרוון. בגיל 6 הביאו אותו הוריו לקונסרבטוריון ללמוד נגינה על פסנתר. להוריו לא היה כסף לקנות לו פסנתר, אז הם קנו לו לבקשתו גיטרה, והוא החל להופיע בלהקות, ועבד מגיל 19 עם זמרים ועסק בהלחנת מוזיקה לפרסומות. הוא למד לתואר ראשון בכלכלה באוניברסיטה בפריז. בתחילת שנות השמונים במהלך ביקורו בישראל הוא החליט לעלות לישראל מצרפת. בישראל הוא התפרסם בשנת 1981 כאשר הלחין את שירה הידוע של עפרה חזה "תפילה", שיצא באלבומה בוא נדבר. השיר היה מועמד לתחרות קדם-אירוויזיון 1981 אך לבסוף לא התקבל. ברטר סיפר בריאיון לערוץ 2 כי הלחין את השיר במהלך נסיעה באוטובוס, וכשירד ממנו נפגש עם בצלאל אלוני. אלוני שמע את הלחן, התלהב וכתב את מילות השיר. לשיר בוצעו גרסאות כיסוי רבות, ביניהן, גרסת כיסוי מהונגריה, שהפרה את זכויות היוצרים, למשך שנים רבות עד לטיפול משפטי בעניין ב-2021. לקדם אירוויזיון 1982 הוא הלחין ועיבד את שירה של ירדנה ארזי "מוזיקה נשארת" שהשתתף בתחרות, וסיים במקום השני. השיר הופיע באלבום הבכורה של ירדנה ארזי. בדצמבר אותה שנה הלחין את שירה של ארזי "מילה קטנה" שזכה במקום הראשון בפסטיגל מספר 2. לקדם אירוויזיון 1983 הלחין את שירה של ירדנה ארזי "שירו שיר אמן". בסיום התחרות הראתה ספירת הקולות כי השיר הפסיד על חודה של נקודה אחת לעפרה חזה שביצעה את השיר "חי". לימים סיפרה ארזי כי רפי גינת, שישב בחבר השופטים, סיפר לה לאחר התחרות, כי חלה טעות בספירת הקולות, והייתה זו דווקא היא שניצחה. ברטר ניסה את כוחו כזמר, כאשר הוציא בתחילת 1985 את שיר שכתב והלחין - "הלו מאדאם לרואה". השיר הגיע למקום ה-21 במצעד הפזמונים לשנת תשמ"ה (1985) של רשת ג'. השיר שודר בתוכנית להיט בראש. בהמשך הקליט את השיר "לימוזין" למילים שכתב דורי בן זאב. לאחר מכן החליט להתמקד בהלחנה. בשנת 1988 הלחין את שירו של אדם, "אל תשכח" שזכה במקום הראשון בפסטיגל (בשנת 2018, לכבוד שחרורו של אדם מאשפוז ממושך בבית החולים, הפיק ברטר גרסה מחודשת של השיר בביצועה של דיאנה גולבי). באותה שנה הלחין גם את המוזיקה ל-2 סרטים ישראליים: "מלך הסלים" של דובי גל, וסרט המתיחות "מצלמה בלי בושה" של יהודה ברקן. בשנת 1991 הלחין ועיבד את השיר "יחד נעמוד" בביצועו של הזמר אדם, שסיים במקום השני בקדם-אירוויזיון 1991. לאלבומה של אילנית "בוא נתחיל מבראשית", שיצא באותה שנה, הלחין 2 שירים. בשנת 2021 שיחק בסדרה "הד קולך" בכאן 11. באותה שנה הוציא סינגל ראשון של דואט עם מזי כהן בשם "שום דבר לא בטוח", מתוך אלבום הבכורה. מעת עלייתו לישראל ברטר עסק גם בהלחנת מוזיקה לג'ינגלים. בין היתר הפיק ג'ינגלים לחברת החשמל ("איתך בכל רגע"), תנובה, אגד, בזק, בנק הפועלים, מועצת ההימורים, מועצת הפירות וקליל חלונות מעוצבים. בשנת 1993 הקים את חברת ׳ברטר הפקות׳, העוסקת בהפקת ג'ינגלים, הלחנה הפקה ותחזוקה של תכנים קוליים ומוזיקליים למרכזיות טלפון והוספת ממד קולי לאתרי אינטרנט. בשנת 2004 תבע מיליון שקל מקופ"ח לאומית וחברת אלגדקום, על שהשתמשו בג'ינגל "לאומית - מתחייבים אישית" שהלחין. בשנת 1988 החל להלחין מוזיקה לתשדירי בחירות בישראל. לקראת הבחירות לכנסת השתים עשרה שנערכו בשנת 1988, הוא הלחין את המוזיקה לזמריר "רק הליכוד יכול". לקראת הבחירות לכנסת השלוש עשרה שנערכו בשנת 1992, הוא המשיך לעבוד עם הליכוד והלחין את הזמריר "הליכוד זה נכון", ובמקביל עבד גם על תשדיר הבחירות של מרצ. לקראת הבחירות לכנסת הארבע עשרה ולראשות הממשלה שנערכו שנת 1996 עבד עם הליכוד בראשות בנימין נתניהו. לקראת הבחירות לכנסת החמש עשרה ולראשות הממשלה שנערכו בשנת 1999, חצה את הקווים ועבר לעבוד עם אהוד ברק. לקראת הבחירות המיוחדות לראשות הממשלה - 2001 שוב חזר לעבוד עם הליכוד, כשהפעם עמד בראשו אריאל שרון. ברטר גר בנתניה. הוא גרוש פעמיים ואב לשני ילדים. הנרי ברטר, במיזם "אישים" לתיעוד היצירה הישראלית הנרי ברטר, באתר MusicBrainz (באנגלית) הנרי ברטר, דף שער בספרייה הלאומית מילים לשירים של הנרי ברטר, באתר "שירונט" הנרי ברטר, באתר "פזמונט" הנרי ברטר באתר סטריאו ומונו הנרי ברטר באתר ספר הקולנוע הישראלי יעקב בר-און, ‏"אם אתה רוצה לחיות ממוזיקה, 20 להיטים לא יספיקו, אתה צריך מאות", באתר מעריב אונליין, 19 במרץ 2018 טל שימשוביץ, "ביבי, עושים שלום בטוח": האיש מאחורי הג'ינגלים, באתר ynet, 12 בינואר 2019 ירדן אלעזר, הוא אחד המוזיקאים המושמעים בארץ, אז איך אתם לא מכירים אותו?, באתר Xnet‏, 15 באפריל 2020 יונתן ריגר, ‏השיר שנכתב באוטובוס ובחדר מדרגות, באתר ‏מאקו‏, 5 במרץ 2018 רז שכניק, שמור נא עלינו ועל זכויות היוצרים, ידיעות אחרונות גליון 25040, 11.3.2021, עמ' 36 ynet, ירדנה ארזי תלמד אתכם למצוץ דם, באתר ynet, 4 במרץ 2011 מילות השיר "הלו מאדאם לרואה", באתר שירונט מילות השיר "לימוזין", באתר שירונט דודי פטימר, ‏"אל תשכח": ההפתעה שקיבל אדם לכבוד שחרורו מבית החולים, באתר מעריב אונליין, 8 בפברואר 2018 מערכת ישראל היום, "אל תשכח": מתנת שחרור לזמר אדם | ישראל היום, באתר ישראל היום, 8 בפברואר 2018 ynet, ברטר הפקות תשקיע 7 מיליון דולר במוסקבה, באתר ynet, 24 ביולי 2005 המלחין הנרי ברטר תובע מיליון ש' מקופ"ח לאומית וחברת אלגדקום, באתר גלובס, 25 במרץ 2004 יעל גרוס, ג'ינגל נולד, באתר nrg‏, 13 בדצמבר 2005